পহেলগাঁও যন্ত্রণার মধ্যেই বারামুল্লায় খতম দুই জঙ্গি

ওয়েব ডেস্ক: কাশ্মীরের (Kashmir) পহেলগাঁওয়ে (Pahelgam) জঙ্গি হানায় ২৬ জনের মৃত্যুর শোকে বিহ্বল গোটা দেশ। মর্মান্তিক ঘটনার ঠিক পরের দিনই বারামুল্লায় (Baramullh) অনুপ্রবেশকারী দুই জঙ্গিকে খতম করল নিরাপত্তা বাহিনী (Security Forces)। সেনা সূত্রে খবর, উরি নালার কাছে নিয়ন্ত্রণ রেখা দিয়ে অনুপ্রবেশ করার চেষ্টা চালাচ্ছিল দুই-তিন জঙ্গি।

ভারতীয় সেনার (Indian Army) চিনার কর্পস (Chinar Corps) জানিয়েছে, নিরাপত্তা বাহিনী সতর্ক ছিল, তারা বাধা দেয় এবং শুরু হয় গুলির লড়াই। তাতে দুই জঙ্গির মৃত্যু হয়েছে এবং প্রচুর পরিমাণ অস্ত্রশস্ত্র এবং গোলাবারুদ উদ্ধার হয়েছে। মৃত জঙ্গিরা কোন সংগঠন তা এখনও জানা যায়নি। এলাকা ঘিরে ফেলে চিরুনি তল্লাশি চলছে।

আরও পড়ুন: “চোখের সামনেই স্বামীকে…,” পহেলগাঁওয়ে সব হারালেন শবরী দেবী

প্রসঙ্গত, মঙ্গলবার পহেলগাঁওয়ে পর্যটকদের উপর হামলা চালায় পাঁচ-ছয় জঙ্গি। গতকালই জানা গিয়েছিল, মৃতদের মধ্যে একজন বাঙালি ছিলেন, নাম বিতান অধিকারী। বুধবার সকালে জানা যায়, মণীশরঞ্জন মিশ্র নামে ঝালদার এক বাসিন্দাও নিহত হয়েছে। বেলা বাড়তে মুখ্যমন্ত্রী মমতা বন্দ্যোপাধ্যায় জানিয়েছেন, বাংলার মোট তিনজন জঙ্গিদের হিংসার বলি হয়েছেন। তৃতীয় ব্যক্তির নাম সমীর গুহ, তিনি বেহালার বাসিন্দা।

মর্মান্তিক এই ঘটনার জেরে সৌদি সফর ছেড়ে দ্রুত দেশে ফিরে এসেছেন প্রধানমন্ত্রী নরেন্দ্র মোদি। স্বরাষ্ট্রমন্ত্রী অমিত শাহ গতকাল রাতেই সেনাবাহিনীর উচ্চপদস্থ আধিকারিকদের সঙ্গে বৈঠকে বসেছেন। ইতিমধ্যেই তিন সন্দেহভাজনের স্কেচ প্রকাশ করা হয়েছে।